**Előterjesztés**

**Beszámoló a 2022. évi helyi adók bevételeinek alakulásáról**

Előadó és az előterjesztést készítette: Biczó Judit adóügyi ügyintéző

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény a helyi közügyek, valamint a helyben biztosítható közfeladatok körében ellátandó helyi önkormányzati feladatok közé sorolja a helyi adóval, gazdaságszervezéssel és a turizmussal kapcsolatos feladatokat.

Az önkormányzat Képviselő-testületének egyik alapjoga, hogy önkormányzati rendelet útján a helyi adóztatást szabályozza.

A helyi adók a települési önkormányzatok helyi közszolgálati feladatainak ellátásához szükséges források biztosításának eszközei, a helyi adókból befolyó összegek az önkormányzat saját bevételeinek jelentős hányadát képezik. Ennek okán az adóbevételek alakulása a helyi önkormányzati költségvetés tervezésére is befolyással bír. A helyi adópolitika törvényi előírásoknak megfelelő, ugyanakkor helyi sajátosságokat is figyelembe vevő kialakítása a Képviselő-testület feladata.

Az előterjesztés mellékletét képező beszámoló célja, hogy a Képviselő-testület számára összegzést adjon Nick Község Önkormányzatának illetékességi területén az önkormányzati adózás rendszeréről, tapasztalatairól, valamint az adóbevételek adónemenkénti alakulásáról.

Fentiek alapján mellékletben található beszámolót terjesztem elő, és kérem a Tisztelt Képviselő-testületet a beszámoló elfogadására.

Répcelak, 2023. május 12.

Biczó Judit

adóügyi ügyintéző

**Határozati javaslat**

Nick Község Önkormányzatának Képviselő-testülete a 2022. évi helyi adók bevételeinek alakulásáról szóló beszámolót elfogadja.

Felelős: Csorba József polgármester

dr. Kiss Julianna jegyző

Határidő: azonnal

***BESZÁMOLÓ***

**a 2022. évi adóbevételek alakulásáról**

**A helyi adóztatásról**

Általánosságban a helyi adók három kategóriába sorolhatók: vagyoni típusú adók (építményadó

és telekadó), kommunális jellegű adók (magánszemély kommunális adója és idegenforgalmi adó), és külön kategória a helyi iparűzési adó. Ezek mellett 2015-től ún. települési adó kivetésére is jogosultak a helyi önkormányzatok.

Nick Község Önkormányzatának Képviselő-testülete a helyi adókról szóló 14/2022. (X. 26.) önkormányzati rendelete alapján a település közigazgatási területén az alábbi adónemeket vezette be:

* helyi iparűzési adó,
* építményadó,
* magánszemély kommunális adója
* idegenforgalmi adó (2023. január 1. napjától).

1. **Vagyoni típusú adók**
2. **Építményadó**

Adóköteles az önkormányzat illetékességi területén lévő építmények közül a lakás és nem lakás céljára szolgáló épület, épületrész. Az adókötelezettség az építmény valamennyi helyiségére kiterjed, annak rendeltetésétől, illetőleg hasznosításától függetlenül.

Az adó alanya az, aki a naptári év első napján az építmény tulajdonosa. Mentes a törvényben leírt mentességeken kívül, a helyi rendelet szerint minden olyan építmény, amely nem a vállalkozás célját szolgálja, illetve tulajdonosa vagy vagyoni jog jogosultja, nem haszonszerzés céljára használja vagy hasznosítja.

Az építményadó-kivetés elsődlegesen adatbejelentés alapján történik és szűnik meg. Ezen bevallások alapján az adóhatóság határozatban írja elő a fizetési kötelezettséget, vagy módosítja, illetve megszünteti az adóztatást.

Nick Község Önkormányzatának Képviselő-testülete a helyi adókról szóló 14/2022. (X. 26.) önkormányzati rendelet alapján az építményadó mértékét a település közigazgatási területén 500 Ft/m2/év összegben határozta meg.

**2022. évben a költségvetésben az építményadó tekintetében 500.000 Ft került betervezésre, ezzel szemben 886.230 Ft adóbevétel keletkezett.** 2022-ben 8 adóalanyt tartottunk nyilván. A befizetés mulasztása miatt nem kellett felszólítást küldenünk.

1. **Kommunális jellegű adók**
2. **Magánszemély kommunális adója**

A magánszemély kommunális adója 2010. január 1-től került bevezetésre az önkormányzat közigazgatási területén. A helyi adókról szóló 1990. évi C. törvény (a továbbiakban: Htv.) 24. § szerint kommunális adókötelezettség terheli azt a magánszemély adózót, aki a naptári év első napján az építmény vagy telek tulajdonosa, vagy önkormányzat illetékességi területén nem magánszemély tulajdonában álló lakás bérleti jogával rendelkezik. Több tulajdonos esetén a tulajdonosok tulajdoni hányadaik arányában adóalanyok. Amennyiben az építményt az ingatlan-nyilvántartásba bejegyzett vagyoni értékű jog terheli, az annak gyakorlására jogosult az adó alanya. (A tulajdonos, a vagyoni értékű jog jogosítottja a továbbiakban együtt: tulajdonos).

Az önkormányzati adóhatóság kivetéssel állapítja meg a magánszemély kommunális adóját. Az adókivetés, adókiszabás az adózó (adat)bejelentése, bevallása, illetve adatszolgáltatás alapján történik.

Mentes a kommunális adó alól

1. az a személy, aki rendszeres települési támogatásként lakásfenntartási támogatásban részesül az adótárgy tekintetében,
2. az a személy, aki foglalkoztatást helyettesítő támogatásban, egészségkárosodási és
3. gyermekfelügyeleti támogatásban, időskorúak járadékában, ápolási díjban részesül,
4. az a személy, aki rendszeres gyermekvédelmi kedvezményben részesül,
5. az építményadó alanya,
6. a magánszemély adóalany tulajdonában lévő lakás és vele azonos helyrajzi számú ingatlanon lévő, nem lakás céljára szolgáló építmény, ha a lakást az adóalany életvitelszerűen lakóhelyként használja,
7. az a hétvégi háztulajdonos, aki az ingatlant életvitelszerűen lakóhelyként használja,
8. Mentes a kommunális adó alól, az önkormányzat illetékességi területén lévő belterületi földrészlet, amely nem minősül építési teleknek

Nick Község Önkormányzatának a helyi adókról szóló **2022**-es adóévben hatályos önkormányzati rendelete alapján a magánszemély kommunális adójának mértéke 12.000 Ft/év.

**2022. évben a költségvetésben a kommunális adó tekintetében 1.500.000 Ft került betervezésre, ezzel szemben 1.229.742 Ft adóbevétel bevétel keletkezett.** 2022-ben 111 adóalanyt tartottunk nyilván.

Az év során 8 főt szólítottunk fel az adatbejelentési kötelezettség teljesítésére.

0 A tavalyi év októberében öt adózót kellett felszólítanunk adóbefizetés kötelezettségük elmulasztása miatt.

1. **Helyi iparűzési adó**

A helyi iparűzési adó mértékét a Képviselő-testület a helyi adókról szóló rendeletében 2%-ban állapította meg.

Helyi iparűzési adóban adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység. Az adó alanya a vállalkozó. Adóköteles iparűzési tevékenység fogalma alatt a vállalkozó e minőségében végzett nyereség-, illetőleg jövedelemszerzésre irányuló tevékenysége értendő. A vállalkozó állandó jellegű iparűzési tevékenységet végez az önkormányzat illetékességi területén, ha ott székhellyel, telephellyel rendelkezik, függetlenül attól, hogy tevékenységét részben vagy egészben székhelyén (telephelyén) kívül folytatja. Megszűnt az ideiglenes jelleggel végzett helyi iparűzési adó, csak akkor adóköteles az építőipari tevékenység, ha a munkavégzés ideje a 180 napot meghaladja.

Az adókötelezettség az iparűzési tevékenység megkezdésének napjával keletkezik és a tevékenység megszüntetésének napjával szűnik meg. Az adóbevallást a következő adóév május 31-ig kell általánosságban benyújtani. A bevallásokat a NAV-on keresztül kapják meg az önkormányzatok. A helyi iparűzési adóban az adóelőleget és adófizetést önadózással kell teljesíteni. Ez azt jelenti, hogy az adózónak ki kell számítania és bevallania az előlegfizetési időszak két időpontjára az adóelőleg összegét, valamint a végleges adót, egyúttal meg kell fizetnie az adókülönbözetet.

A járványhelyzet után az állam különféle támogatásokat nyújtott a vállalkozók számára**: az iparűzési adó mértékét a 2021-es évben a mikro-, kis- és középvállalkozások számára 2%- ról 1%- ra maximalizálta, mely kedvezmény a 2022-es évre is vonatkozott.** Ez azonban csak azokra a cégekre volt érvényes, amelyek esetében a nettó árbevétel nem haladta meg a 4 milliárd Ft mérlegfőösszeget.

A 2022. adóévben esedékes helyi iparűzési adóelőleg 50%-os csökkentésének továbbra is a feltétele volt a 2021-ben az önkormányzat irányába – az erre rendszeresített nyomtatványon – tett nyilatkozat. Hiánya esetében a nyilatkozatot a vállalkozások 2022. február 25-ig pótolhatták.

Jelentős változás történt a kiadózó vállalkozások (KATA) tekintetében 2022-ben. A változások lényege, hogy a kisadózó vállalkozások tételes adójáról és a kisvállalati adóról szóló 2012. évi CXLVII. törvény szerinti kisadózó vállalkozások tételes adója, a „régi KATA”, mint adózási mód 2022. augusztus 31-ével – a törvény erejénél fogva – megszűnt. A Htv. 39/B. §-ában szabályozott, egyszerűsített, tételes iparűzési adómegállapítás lehetősége csak a Kata tv. („új KATA”) hatálya alá tartozókra 2022. szeptember 1-jétől volt igénybe vehető.

A 61/2022. (II.28.) Korm. rendelet 1. § rendelkezése alapján a központi költségvetés felhasználási kötöttség nélküli támogatást nyújt a települési önkormányzatoknak a mikro-, kis- és középvállalkozások számára biztosított iparűzési adókedvezmény miatti bevételkiesés támogatására. Nick Község Önkormányzata **az így kiesett adóbevétel miatt** **összesen 2.088.623 Ft támogatást kapott** az államtól.

**2022. évben a költségvetésben a helyi iparűzési adó tekintetében 6.500.000 Ft került betervezésre, ezzel szemben 5.218.101 Ft adóbevétel keletkezett.** 2022-ben 71 adóalanyt tartottunk nyilván. A befolyt összegből **137.100** Ft-ot utaltunk vissza, vagy vezettünk át más fennálló adótartozás kiegyenlítésére öt adózó kérelmére az adóbevallást követően.

Helyi adó törvény keretszabályokat fogalmaz meg az iparűzési adó mentességekre és kedvezményekre vonatkozóan. Az egyes önkormányzatok a saját maguk által alkotott rendeletükben jogosultak adómentességet, adókedvezményt megállapítani. A Képviselő-testület adómentességet állapított meg azon háziorvos és védőnő vállalkozók számára, akik éves nettó árbevétele a 20 millió forintot nem haladja meg, és nettó árbevételének legalább 80%-a e tevékenység végzésére vonatkozó, az egészségbiztosítási szervvel kötött finanszírozási szerződés alapján az Egészségbiztosítási Alapból származik. **2022-es évben a mentességet egy vállalkozó sem vette igénybe.**

Az adótartozások behajtása érdekében októberben 12 adózót hívtunk fel az adófizetési kötelezettség teljesítésére. Az esetek többségében elmondható, hogy a felszólítás elegendő volt a tartozások rendezéséhez.

1. **Átengedett központi adók**
2. **Gépjárműadó**

A gépjárműadó adóztatási feladatokat az Nemzeti Adó- és Vámhivatal vette át 2021. január 1. napjától. Az önkormányzathoz befolyt, korábbi tartozások rendezéséből vagy végrehajtásából érkezett bevételeket is teljes egészében a központi költségvetés részére kell továbbutalni.

2022. októberében 6 írásbeli felszólítást küldtünk az adózóknak a gépjárműadó tartozásuk behajtása végett.

1. **Termőföld bérbeadásából származó jövedelem**

Ezen adónem esetében az adózó az adót önadózás keretében állapítja meg és a föld fekvése szerinti illetékes önkormányzatnál bevallja és megfizeti.

2022. évben a termőföld bérbeadásából bevétel nem származott. Ez abból adódik, hogy 2003. január 1-től mentes az adó alól a termőföld bérbeadásából származó bevétel, ha a termőföld haszonbérbe adása alapjául szolgáló, határozott időre kötött megállapodás (szerződés) alapján a haszonbérlet időtartama az 5 évet eléri.

1. **Talajterhelési díj**

A környezetterhelési díjról szóló 2003. évi LXXXIX törvény 11. §-a talajterhelési díj fizetését írja elő azon szennyvíz kibocsátók terhére, akik a műszakilag rendelkezésre álló közcsatornára nem kötnek rá. A talajterhelési díj mértékét és számítási szabályait ugyancsak ez a törvény határozza meg. A hivatkozott törvény 21/A.§(1) bekezdése szerint a helyi vízgazdálkodási hatósági jogkörbe tartozó szennyvízelhelyezéshez kapcsolódó **talajterhelési díjat a kibocsátónak kell megállapítania, bevallania és megfizetnie (önadózás) a tárgyévet követő év március 31-éig.** Nick Község Önkormányzata a helyi vízgazdálkodási hatósági jogkörbe tartozó szennyvízelvezetéshez kapcsolódó talajterhelési díjjal kapcsolatos adatszolgáltatás és eljárási szabályokról és a Környezetvédelmi Alapról szóló 13/2015. (VIII.12.) rendeletében határozta meg a talajterhelési díj megfizetésének szabályait.

Nick község illetékességi területén a **talajterhelési díj mértéke 3.600 Ft/m3.**

A talajterhelési díj megállapításának alapja az elfogyasztott ivóvíz mennyisége, melyből levonható a locsolási célú vízfelhasználás, illetve a számlával igazoltan, engedéllyel rendelkező szervezet által elszállítatott folyékony hulladék (szippantott szennyvíz) mennyisége. A talajterhelési díj megfizetése önadózás útján a települési önkormányzat felé történik.

A VASIVÍZ Zrt.-től kapott nyilvántartás (csatornahálózatra rá nem csatlakozott felhasználók) alapján a bevallási nyomtatványokat eljuttattuk az érintettekhez. Az adatszolgáltatás alapján 2022. évben 5 adózó volt kötelezett a talajterhelési díj fizetésére.

**2022. évben a költségvetésben a talajterhelési díj tekintetében 50.000 Ft került betervezésre, ezzel szemben 10.800 Ft adóbevétel bevétel keletkezett.**

1. **Késedelmi pótlék**

Az adózó a fizetési határidő elmulasztása esetén az esedékesség napját követő naptól a megállapított adó összege után késedelmi pótlékot is köteles fizetni. A késedelmi pótlék mértéke minden naptári nap után a késedelem, illetve az esedékesség előtti igénybevétel (felszámítás) időpontjában érvényes jegybanki alapkamat 5 százalékponttal növelt mértékének háromszázhatvanötöd része.

**A késedelmes teljesítések után kirótt pótlék és bírságból az önkormányzatnak 2022. évben 117.485 Ft bevétele keletkezett.**

Adóhatóságunk minden évben jelentős időt fordít az adófelderítésre, jogkövetési vizsgálatokra, hiszen a bejelentkezésre, bevallásra kötelezett adózók gyakran egyáltalán nem, vagy jelentős késéssel adják be bejelentkezésüket, bevallásukat. Jellemzően a magánszemély kommunális adója esetében szükséges folyamatosan az adónyilvántartás adatait a földhivatali ingatlan-adatokkal összevetni. Az adóügyi ügyintézőnek figyelemmel kell kísérnie az ingatlantulajdonosok személyében bekövetkezett változásokat, és fel kell szólítani az új és korábbi tulajdonosokat adatbejelentési kötelezettségük teljesítésére.

A helyi iparűzési adó tekintetében szintén folyamatosan ellenőrizni kell a bejelentkezésre kötelezett vállalkozásokat, vállalkozókat. Főként egyéni vállalkozók esetében külön figyelmet fordítunk arra, hogy segítsük az adóalanyokat a helyi adózással kapcsolatos kötelezettségeik teljesítésében.

Amennyiben az adózók részéről az önkéntes adófizetés elmarad, a hátralékok behajtása szükségszerű feladat. Elsőként felhívást adunk ki, és ennek eredménytelensége esetén végrehajtási eljárásra kerülhet sor. Évente – a kétszeri adóegyenleg-közlésen túl - általánosan két alkalommal adunk ki csoportosan fizetési felhívásokat.

Bár az önkormányzati adóhatóság mindent megtesz az adótartozások behajtása érdekében, az eljárás sikeressége nagyrészt nem az adóhatóságon múlik. A településen a fizetési morál továbbra is viszonylag jó.

Vannak olyan hátralékos adózók, amelyeknél a végrehajtási eljárás nem vezet eredményre, mert nincs végrehajtható jövedelmük. Az ilyen jellegű, behajthatatlan tartozásokat ideiglenesen eredménytelen végrehajtással érintett tartozásként tartjuk nyilván. Másrészt azon adóalanyok esetében, amelyek felszámolási, végelszámolási eljárás alatt állnak, végrehajtási eljárás lefolytatására nincs lehetőség. Ilyenkor hitelezői igényként lehet bejelenteni az adótartozást, de sajnos a megtérülés esélye igen kicsi, emellett ezek az eljárások évekig is elhúzódnak.

Nick Község Önkormányzatának 2022. december 31. napján nyilvántartott összes követelése a lejárt esedékességű adótartozások tekintetében 313.300 Ft volt.

2022. évben az adózás rendjéről szóló 2017. évi CLIII. törvény 19.§ (1)-(4) bekezdése értelmében azok az adótartozások, amelyeknél a végrehajtási jog (4 év) elévült, vagyis nem behajthatóak, **elévült adótartozásként törlésre kerültek összesen 305.511 Ft hátralék és 1.638.269 Ft túlfizetés összegben**.

1. **Egyéb adóigazgatási feladatok**

Nick község vonatkozásában adóhatóságunk adóügyekben 15 határozatot adott ki.

Az adó- és értékbizonyítvány kiállítása a helyi adóhatóság feladata. Hagyatéki-, gyámügyi,- és végrehajtási eljárásokhoz 68 esetben állítottunk ki adó- és értékbizonyítványt.

Adóigazolást 9 esetben állított ki hatóságunk. Az adóigazolásokat jellemzően a pályázatban való részvétel, valamint a hitelügyintézés céljára igényelték az adózók.

**Összegzés**

Elmondható, hogy Nick község adóbevételeinek legjelentősebb részét a helyi iparűzési adóból származó bevétel képezi. Sajnos ez a leginkább változó, előre nehezen kiszámítható adóbevétel.

**2022. évi adóbevételek alakulása**

|  |  |  |  |  |
| --- | --- | --- | --- | --- |
| **Adónem** | **Adózók száma** | **Előirányzat (módosított) (eFt)** | **Adóbevétel 2022. december 31-ig (eFt)** | **Eredmény százalékban a tervadathoz viszonyítva (%)** |
| Iparűzési adó | 71 | 6.500 | 5.218 | 80 |
| Építményadó | 8 | 500 | 886 | 177 |
| Magánszemély kommunális adója | 111 | 1.500 | 1.230 | 82 |
| Talajterhelési díj | 3 | 50 | 11 | 22 |
| Késedelmi pótlék és bírság |  |  | 117 |  |
| **Összesen** |  | **8.550** | **7.462** | **87** |

**Adóemelési moratórium**

2022-es évben is folytatódott a 2021-es évben kormányrendelettel bevezetett adóelemelési moratórium. Ez azt jelentette, hogy a 2022. adóévre az önkormányzatok a 2020. december 2-án fennálló adómértéket nem emelhették, adókedvezmények, mentességek körét nem szűkíthetik, új helyi adót, települési adót nem vezethettek be.